钦定古今图书集成/历象汇编/庶征典/第187卷 > 《瑞莲赋》〈有序〉郭正域
## 钦定古今图书集成/历象汇编/庶征典/第187卷 > 《瑞莲赋》〈有序〉郭正域

万历丙戌，禁中重台瑞莲盛开，上以示臣等，既被之声歌矣。尢以其韵简而语寂，不足扬盛美也，乃奉命作赋。其辞曰：

若夫紫宫瑞孕，琼沼花开，𬞟风始振，泽露初来。羡水
芝之异质，被五沃之尘埃。既纷披而挺瑞，迺叠蕊而
重台。绿叶青葩，红蕖紫菂，上竦芳柯，下藏修蔤。陋群
卉之孤搴，笑凡花之五出。重结云房，纷敷宝液。似玉
楼之层檐，像浮屠之数级。萼森白羽，影叠金塘，丹闺
耀彩，紫禁生香。岂蕊宫之仙子，耸宝髻而临镜光；将
梵王之天女，步金网而照宝床，于时天颜有喜，汎此
金波，圣母来临，慈颜有酡，六宫笑睹，牵裾停罗，乃使
《柏梁》，拟赋《庆云》，仿歌《清平》，命调女使釆和，乃歌曰：“凉
风八月灏气寒，夭桃既灭秾李残。禁池莲叶何田田，
琼华重结倍可怜。珊瑚排根翡翠纨，眼见结子临清
澜。”又歌曰：“荷兮为柱藕为船，明月秋水两澄鲜，霓裳
羽衣何蹁跹，红芳欲贮赤城烟。吴姬卫女空延缘，瑶
池阿母寿万年。夫花比君子，不污泥壤。羡此重台，是
为道长。花开太一，实坐仙真。羡此重台，是为寿征。况
托根于灵沼，迺浥露于绮疏。庆采撷之不及，岂彼泽
之能如。惟中心之含赤，故菡萏之重敷。幸君王之我
顾，可大书而特书。”若彼金莲凿步徒夸容与。太液开
花谩娇解语。斗丽质之盈盈，羡衣裳之楚楚。曾比德
于吾皇不侈声于禁籞。